# Die Schedelsche Weltchronik (deutsch):225

| 224 <<<Vorheriges Blatt | Die Schedelsche Weltchronik Blatt CCXXV | Nächstes Blatt>>> 226 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXXIV verso:

JOhannes der. xxii. dauor Jacobus caturcensis genannt ein bischoff zu Portua ist nach langer mißhelligkeit so. xxiii. cardinel in der wale vndereinander gehabt haben zu Lyon in der prediger bru$^e$eder closter babst erkorn in dem iar vnßers ails tawsent.iii$^c$.xvi. als die cardinel der ro$^e$mischen kirchen durch verfu$^e$egung Philipsen des Pictauischen oder Pickardischen grafen. ko$^e$nig Ludwigs zu Franckreich bruders zu Lyon bey einander verschloßen warden bis zuuerstreckung diser wale. vor der dan der babstlich stu$^o$l zway iar lere gestanden was. Diser babst empfieng die kron des babstthumbs in der thumkirchen daselbst zu Lyon. von dannen zohe er gein auion. daselbst machet er acht cardinel. derselben einer was Jacobus caturcensis sein gesyppter freu$^e$nd. vnd Johannes caietam des vrsinischen ro$^e$mischen geschlechts. Diser babst versaget hertzog Ludwigen zu bayern bestettigung seiner erwelung zum romischen reich. auß beschuldung das derselb Ludwig sich vnderstanden haben solt einen ro$^e$mischen ko$^e$nig oder kaiser mer gewalts dann ime gepu$^e$ret zeuerleihen oder nachzegeben. Diser babst was ein hohgelert vnd mit vil klu$^o$gheit geziert man vnd ein liebhaber der gelerten. Er machet die Tholosanischen kirchen zu eim ertzbisthumb vnd sechße irer castell zu stetten. vnd was zu newigkeit also geflißen dz er ettliche bistthumb taylet. vnd die getailten in ein einigs bistthumb zohe. Auch ettliche ebbtey in bistthumb vnd hinwiderumb bistthumb in ebbtey verwandlet. Diser babst hat das gaistlich rechtbu$^o$ch clementinarum genant bestettiget. vnnd den grandimontensischen orden (der auß mißtat ettlicher vnfrummen menschen in abfal komen was) in bessern stand vnd form gebracht mit abstellung ettlicher demselben orden schedlicher ding. vnd mit zusatz ettlicher ordnung dar zu fu$^e$rderlich vnd dienstlich. Diser babst hat auch die cesaraugustanischen kirchen (die er zumal liebet) zu eim ertzbistthumb aufgerichtet. vnd fu$^e$nff andere bischoflich kirchen derselben zu gewidemt. vnd auch einen newen orden der ritterschaft gestiftet. Vnd nach dem er aber vil sachen der kirchen stand an treffende fu$^e$rsichtigclich handlet so hat er im sibenden iar seins babstthumbs Thomam den Erphordensischen bischoff. vnd Thomam von aquino prediger ordens in die zal der heilligen beichtiger cristi geschriben vnd darnach ko$^e$nig Ludwigs wale widerru$^e$ft vnd geunkreftigt. vnd ine als einen scismaticum vnd der kirchen widerspennigen verpannet vnd dannoch vil ketzer verdambt. Zu letst starb er im. xc. iar seins alters vnd im. xx. seins babstthumbs. vnnd ließ einen solchen großen schatz der gleichen kein babst vor ime gethan het.
BEnedictus der. xii. von Tholosa auß frankreich cistercier ordens vormals iacobus genant ein cardinal wardt nach absterben Johannis seins vorfaren am xvi. tag babst zu auion erkorn. demnach bestettiget er den pan vormals von Johanne wider Ludwigen den hertzog zu bayern außgangen. Als nw babst Johannes gestorben was. vnd aber die welschen fu$^e$rsten vnd vo$^e$lcker mit einander der sachen eins kriegs eins waren. vnd sich auch Bononia zu inen gewendet het do wurden sie also stoltzmu$^e$etig das sie sich vil dings auß du$^e$rftigkeit vendervu$^o$nden vnd die vier stett die ko$^e$nig Johannes zu beheim der kirchen zu eren mit besetzung innhielt vnder sich tailten. also das Parma dem von der laitern. Regium dem Gonzage. Mutina dem estensischen marggrafen. vnd Luca dem Florentiner gefallen vnd werden solt[.] Nach dem aber der babst in sorgen wz ob villeicht (dieweil der kaiserlich stu$^o$l o$^e$e stund) welschs land von einichem eu$^e$ßern feind vberfallen vnd angegriffen werden mo$^e$cht so setzet er vber die vorgenanten vnd auch vber andere grosse treffenliche welsche stett die obgemelten person vnnd auch ettliche andere als stathalter derselben auß babstlichem gewalt. vnd nach dem aber die stett dem estensischen marggrafen gegeben der kirchen zugeho$^e$rten so setzet er ime einen zinss. nemlich alle iar der kirchen zehen tawsent guldein zebezalen. Diser babst machet sechs cardinel. die treffenlich mann waren. vnnd was ein solcher bestendiger man das er weder mit gewalt. pyte. myet noch gabe von der gerechtigkeit nymmer abgewendt mocht. er liebet die frummen vnd verfolget die boßhaftigen offenlich. Er keret (wiewol vergebenlich) allen fleiß an die ko$^e$nig franckreich vnd engelland zeuertragen. Zu letst starb er im achten iar seins babstthumbs vnd ließ einen großen schatz golds. aber nit seinen freu$^e$nden oder gesyppten sunder der kirchen.

## CCXXV recto:

LVdwig der vierd hertzog Ludwigs zu bayern sun wardt nach der gepurt cristi tawsent.iii$^c$.xv. iar von ettlichen churfu$^e$rsten erwelet vnd regiret. xxxii. iar. dann nach absterben kaiser Heinrichs komen die churfu$^e$rsten zu Ach zesamen vnd weleten in zwitrechtigkeit zum reich zwen (die waren geschwistergit kind miteinander)[.] Nemlich Ludwigen zu bayern vnd Friderichen zu o$^e$sterreich hertzogen. Zwischen den selben entstunde vnd weeret ein achtieriger krieg. Zu letst komen sie im feld zwischen Mu$^e$ldorff vnd o$^e$ttingen mit iren heeren zu streyt gegeneinander. darinn bliben beder seyt vil. aber auß dem o$^e$sterreichischen heer am maisten tod. vnd hertzog Friderich wardt vberwunden. gefangen vnd in einen kercker geworffen. vnd doch darnach auß gu$^o$twilligkeit ko$^e$nig Ludwigs widerumb ledig gelassen. mit dem geding vnd beschaidenheit das hinfu$^e$ro kein hertzog zu o$^e$sterreich sich zu erlangunng des ro$^e$mischen kaiserthumbs wider die hertzogen zu bayern nicht setzen solt. aber Friderich wolt in vergessung seins zusagens sich des ro$^e$mischen ko$^e$nigclichen tittels nit massen[.] So vberhu$^o$b sich Ludwig seins eroberten sygs vnnd hielte sichselbs alßpald fu$^e$r einen ro$^e$mischen ko$^e$nig. vnd ordnet vnd handlet vil sachen die eim bestettigten vnd gekro$^e$nten ko$^e$nig gezymmen. dem rat vnd vrteil eins ro$^e$mischen babsts zeunderwerffen. dann dieweil zwilewftigkeit vnd krieg in welschen landen vorawgen waren do vnderstund er sich bey den welschen stetten kaiserlichs gewalts zegeprauchen vnd kein aufsehen auf die babstlichen o$^e$berkeit zehaben[.] Er hat Matheum den vitzdomgrafen vnd Galeacium Marcum Luchinum Johannem vnd Stephanum seine su$^e$ne also beschu$^e$tzt das sie sich deßmals zum ersten gein der statt Mayland tyranney vnuerschamt zegeprauchen vnderstunden. dieselben grafen zu Mayland machet er ime als er gein rom ziehen wolt gantz gu$^o$twillig damit er durch ire hilff den titel des ro$^e$mischen kaiserthumbs destleichtlicher erlangen mo$^e$cht. Aber babst Johannes verpannet dieselben grafen vnd disen ludwigen. die dann die Guelfiner verdruckten. Nw zohe Ludwig widerumb in teu$^e$tsche land vnd vnlang darnach mit eim grossen heer auß teu$^e$tschem land fu$^e$r Trient. abermals gein Mayland. daselbst wardt er vom bischoff mit der eysnin kron gekro$^e$net. von dannen zohe er fu$^e$roan gein rom. daselbst wardt er nach zukunft des adels vnd der welschen stett ratßbotschafter die teglich dohin komen auß rate vnd anlaytung der ro$^e$mer von einem parfu$^o$ßer ordens. den der ko$^e$nig zu eim babst machet zu kaiser gekro$^e$net. demnach hat babst Johannes denselben Ludwigen mit mancherlay vrteyln vnd beschwerden verdambt. Nw was diser Ludwig ein fu$^e$rsichtiger. klu$^o$ger vnd zu regirung des ro$^e$mischen reichs ein woltu$^e$glicher man. aber des lateinischen ge gezu$^e$ngs vnwissend. das ime dann zu grossem schaden gelanget. dann man sagt das einer Vlrich von augspurg genant des benanten ko$^e$nig Ludwigs secretari vnd cantzler der zwittracht zwischen demselben ko$^e$nig Ludwigen beru$^e$chtigt worden dess het sich derselb cantzler zu Nu$^e$rmberg vor. xv. prelaten benemen vnd entschuldigen mu$^e$eßen. demselben nach het der cantzler zu rachsal gegen dem ko$^e$nig von desselben ko$^e$nigs wegen an den babst einen brieff geschriben vnd in demselben brieff ettliche dem babst schmaliche wort vnwissende des ko$^e$nigs setzen lassen. als dann derselb cantzler dess an seinem letsten ende bekenntlich gewesen wer. Zu letst starb diser Ludwig in dem iar des herren tawsent.ccc.xlvii. in eins pawrn haws bey Fu$^e$rstenfeld als er in eim wald auff dem geiagde von einer hertzogin zu o$^e$sterreich auß einer flaschen die zwayerlay getrancks innhielt getruncken het. vnd wardt zu Mu$^e$nchen begraben. vnd die su$^e$ne taylten die landschaft zu Landsperg. den eltern hertzog Ludwigen. vnd hertzog Ludwigen zu rom geporn vnd hertzog Otten dem iungern gefiele o$^e$bern bayern. Aber Stephanus Wilhelmus vnd Albertus besaßen nydern bayern. auch hannogaw. holland. seeland vnd frießland[.] So het kaiser Ludwig einen bruder Rudolffus genant pfaltzgrafen bey Rhein der het sein stymm in der wale dem hertzogen von o$^e$sterreich gegeben. darumb wardt er von ime vertriben. der ließ drey su$^e$n. die warden von disen kayser Ludwigen gar freu$^e$ntlich gehalten. Von denselben dreyen su$^e$nen haben darnach die pfaltzgrafen iren vrsprung genomen.
EIn comet wardt in dem letsten iar diss kaisers zwen monat gesehen. vnd was deßmals ein großer hunger vnd tewrung in welschem land.
SO haben dißmals vnzalliche stainlewß vil hewßer in der statt mumpitz gar fressentlich zerru$^e$det menigclich lewt vnder sich begrabende.
* ↑ 6516. [richtig: 6515.] Jahr der Welt, 1316 n. Chr.
* ↑ 1316 n. Chr.
* ↑ 6534. Jahr der Welt, 1335 n. Chr.
* ↑ 1315 n. Chr.
* ↑ 1347 n. Chr.
* ↑ siehe Wikipedia:Steinlaus